
(Įprasta teisėkūros procedūra: pirmasis svarstymas)


Pakeitimas		1
Pasiūlymas dėl reglamento
1 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(1a)	2025 m. balandžio 2 d. Vykdomuoju potvarkiu Nr. 14257, kuriuo reguliuojamas importas taikant abipusį tarifą prekybos praktikai, kuria prisidedama prie didelio ir nuolatinio metinio Jungtinių Valstijų prekybos prekėmis deficito, ištaisyti, Jungtinių Valstijų prezidentas Donaldas J. Trumpas paskelbė, kad dėl sąlygų, kurios pasireiškia dideliu ir nuolatiniu metiniu Jungtinių Valstijų prekybos prekėmis deficitu, susidarė ekstremalioji situacija ir kad Jungtinės Valstijos siekia iš naujo subalansuoti pasaulio prekybos srautus nustatydamos papildomą ad valorem muitą visam importui iš visų prekybos partnerių su galimybe taikyti išimtis. Tas Jungtinių Valstijų tarifinio reguliavimo priemones sudarė 10 proc. bazinis tarifas visam importui ir papildomi konkrečioms valstybėms taikomi tarifai, apskaičiuoti remiantis dvišalės prekybos balansais. Sąjungos atveju tai reiškė, kad daugumai produktų nuo 2025 m. balandžio 9 d. buvo taikomas 20 proc. tarifas, neskaitant anksčiau vėl įvestų 25 proc. tarifų plienui ir aliuminiui, pradėtų taikyti 2025 m. kovo 12 d. 2025 m. balandžio 9 d. prezidentas D. Trumpas paskelbė 90 dienų atidedantis visapusišką tų tarifų taikymą ir sumažinantis Sąjungai taikomą 20 proc. tarifą iki 10 proc. bazinio tarifo. 25 proc. tarifai plienui, aliuminiui ir automobiliams palikti galioti, o vėliau – padidinti nuo 25 proc. iki 50 proc., pradedant juos taikyti nuo 2025 m. birželio 4 d. Be to, 2025 m. liepos 12 d. prezidentas D. Trumpas paskelbė, kad nuo 2025 m. rugpjūčio 1 d. Sąjungos prekėms bus taikomi nauji 30 proc. tarifai. Šie pokyčiai parodė, kad itin svarbu sukurti stabilią sistemą, ir galiausiai priimtas 2025 m. rugpjūčio 21 d. bendras pareiškimas dėl Europos Sąjungos ir Jungtinių Valstijų pagrindų susitarimo dėl abipusės, sąžiningos ir subalansuotos prekybos;



Pakeitimas		2
Pasiūlymas dėl reglamento
1 b konstatuojamoji dalis (nauja)
	

	Komisijos siūlomas tekstas
	Pakeitimas

	
	(1b)	dėl Jungtinių Valstijų priimtų ir numatytų tarifinio reguliavimo priemonių, atlikus ekonomines analizes nustatyta, kad Sąjungos bendrasis vidaus produktas (BVP) gali sumažėti 0,2–0,8 proc. Poveikis finansų rinkoms buvo akivaizdus – padidėjo nepastovumas, o Sąjungos sektoriams, kurie yra labai priklausomi nuo eksporto į Jungtines Valstijas, pavyzdžiui, automobilių, farmacijos ir mašinų sektoriams, kyla ypatinga rizika;



Pakeitimas		3
Pasiūlymas dėl reglamento
1 c konstatuojamoji dalis (nauja)
	

	Komisijos siūlomas tekstas
	Pakeitimas

	
	(1c)	be to, kaip pažymėta Baltojoje knygoje dėl Europos gynybos parengties 2030 m., Sąjunga susiduria su didele ir augančia grėsme, susijusia su tuo, kad Europoje vėl vyksta plataus masto konfliktas. Reaguojant į šį eskaluojantį konfliktą, būtina, kad Sąjunga imtųsi ryžtingų veiksmų, kad užtikrintų savo gynybos pajėgumus, sutvirtindama gilią ir visapusišką transatlantinę partnerystę saugumo, atsparumo ir pramoninio bendradarbiavimo srityse ir sykiu stiprindama savo technologinę ir pramoninę bazę, be kita ko, sektoriuose, susijusiuose su Sąjungos saugumo ir gynybos pramone. Tokiems sustiprintiems pajėgumams reikia stabilumo ir nuspėjamumo bendradarbiaujant su pagrindiniais partneriais, visų pirma Jungtinėmis Valstijomis. Tik palaikydama patikimus ir lanksčius partnerystės ryšius Sąjunga gali užtikrinti savo kolektyvinę parengtį ir veiksmingai reaguoti į dabartinius geopolitinius iššūkius, visapusiškai atsižvelgdama į savo esminius saugumo interesus. Be to, sumažinus pramoninių ir pažangių technologijų produktų importo iš Sąjungos į Jungtines Amerikos Valstijas tarifus būtų reikšmingai sustiprinta transatlantinė pramoninė bazė ir sustiprintas bendradarbiavimas kuriant novatoriškus ir sąveikius pajėgumus. Toks žingsnis padėtų užtikrinti labiau subalansuotus ir abipusiai naudingus prekybos santykius šiame strateginiame sektoriuje ir sykiu prisidėtų prie bendro Sąjungos ekonominio konkurencingumo ir atsparumo saugumo srityje. Be to, sumažinus tuos tarifus būtų užtikrintas stabilumas ir nuspėjamumas, būtinas bendriems transatlantiniams veiksmams siekiant dabartinėmis geopolitinėmis aplinkybėmis apsaugoti mūsų bendrus strateginius interesus, ir tai būtų vertingas žingsnis siekiant glaudesnio bendradarbiavimo rengiant išsamų transatlantinį susitarimą ateityje;



Pakeitimas		4
Pasiūlymas dėl reglamento
1 d konstatuojamoji dalis (nauja)
	

	Komisijos siūlomas tekstas
	Pakeitimas

	
	(1d)	Sąjunga pakartoja, kad yra tvirtai įsipareigojusi kurti skaidrią, sąžiningą ir taisyklėmis pagrįstą daugiašalę prekybos sistemą, grindžiamą Pasaulio prekybos organizacijos (PPO) principais. Vadovaudamasi Sutartimis, Sąjunga ir toliau siekia plėtoti savo vertybes ir interesus pasauliniu mastu, visų pirma skatindama atvirą ir teisingą prekybą ir stiprindama tarptautinę teisę. PPO tebėra pasaulinės prekybos tvarkos kertinis akmuo ir pagrindinis forumas, kuriame rengiamos, įgyvendinamos ir vykdomos tarptautinės prekybos taisyklės. Glaudus bendradarbiavimas su bendraminčiais partneriais, visų pirma Jungtinėmis Valstijomis, yra labai svarbus siekiant išsaugoti ir sustiprinti šią sistemą, apsaugoti nuspėjamą ir taisyklėmis grindžiamą pasaulinę prekybos aplinką, daryti pažangą būtinos PPO reformos klausimu ir užtikrinti gerai veikiantį ginčų sprendimo mechanizmą;



Pakeitimas		5
Pasiūlymas dėl reglamento
1 e konstatuojamoji dalis (nauja)
	

	Komisijos siūlomas tekstas
	Pakeitimas

	
	(1e)	nors tam tikra komercinė įtampa išlieka, dabar ji valdoma taikant naujai sukurtą dialogo ir koordinavimo sistemą. Sąjunga tebėra įsipareigojusi užtikrinti, kad prekybos ir investicijų santykiai su Jungtinėmis Valstijomis ilguoju laikotarpiu būtų plėtojami laikantis laisvos ir sąžiningos šalių prekybos principų ir PPO taisyklėmis grindžiamos prekybos sistemos, nepakenkiant kitoms prekybos politikos priemonėms, be kita ko, prekybos gynybos produktais srityse. Tikslas – įtraukti papildomus Sąjungai strategiškai svarbius sektorius ir sudaryti susitarimą, grindžiamą daugiašale sistema ir atitinkantį PPO taisyklėmis grindžiamą prekybos sistemą;



Pakeitimas		6
Pasiūlymas dėl reglamento
1 f konstatuojamoji dalis (nauja)
	

	Komisijos siūlomas tekstas
	Pakeitimas

	
	(1f)	atsižvelgiant į Rusijos agresiją prieš Ukrainą, kitus konfliktus Sąjungos kaimynystėje, kurie kelia grėsmę Sąjungos ir jos piliečių saugumui, Sąjungai būtina išlaikyti ir toliau stiprinti partnerystę su svarbiu sąjungininku tokiu metu, kai tokie santykiai yra ypač svarbūs. Šiomis išimtinėmis aplinkybėmis Sąjunga privalo priimti ypatingas ir laikinas priemones, tinkamai pagrįstas pagal GATT XXI straipsnį (saugumo išimtys). Tačiau tokios vienašalės priemonės neturėtų būti precedentas ir turėtų likti griežtai išimtinės, proporcingos ir ribotos trukmės, atspindint jų specifinį pobūdį – tai veiksmai, kurie yra pagrįsti saugumo sumetimais;



Pakeitimas		7
Pasiūlymas dėl reglamento
3 konstatuojamoji dalis
	

	Komisijos siūlomas tekstas
	Pakeitimas

	(3)	Sąjunga ir Jungtinės Valstijos siekia, kad Bendras pareiškimas būtų pirmas žingsnis procese, kuris ilgainiui galėtų būti toliau plečiamas įtraukiant papildomas sritis, toliau didinant patekimo į rinką galimybes ir stiprinant tarpusavio prekybos ir investicijų santykius.
	(3)	Sąjunga ir Jungtinės Valstijos siekia, kad Bendras pareiškimas būtų pirmas žingsnis procese, kuris ilgainiui galėtų būti toliau plečiamas įtraukiant papildomas sritis, toliau didinant patekimo į rinką galimybes ir stiprinant tarpusavio prekybos ir investicijų santykius. Sąjunga ir toliau yra įsipareigojusi tęsti derybas su Jungtinėmis Valstijomis siekdama abiem pusėms naudingo susitarimo dėl kitų svarbių savo ekonomikos sektorių, pavyzdžiui, žemės ūkio ir maisto produktų, taip pat pramonės prekių, per visiško ar dalinio tarifų lengvatų ar tarifinių kvotų, suteiktų Jungtinėms Valstijoms, sustabdymo laikotarpį;



Pakeitimas		8
Pasiūlymas dėl reglamento
5 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(5a)	šio reglamento priėmimas neturėtų daryti poveikio Sąjungos teisei taikyti atsakomąsias priemones reaguojant į Jungtinių Valstijų priimtas nepagrįstas priemones;



Pakeitimas		9
Pasiūlymas dėl reglamento
6 konstatuojamoji dalis
	

	Komisijos siūlomas tekstas
	Pakeitimas

	(6)	pakoreguoti muitai ir tarifinės kvotos turėtų būti taikomi tol, kol Jungtinės Valstijos veiksmingai įgyvendins Bendrą pareiškimą;
	(6)	kadangi Bendro pareiškimo pagrindinis tikslas yra sukurti aiškią transatlantinės prekybos sistemą, kuri Sąjungos eksportuotojams užtikrintų labai reikalingą stabilumą ir nuspėjamumą, bet kokie Jungtinių Valstijų veiksmai, kurie gali pakenkti šiam stabilumui ir nuspėjamumui, grasinant nukrypti nuo savo įsipareigojimų pagal Bendrą pareiškimą arba jų nesilaikant, arba bet kokie kiti veiksmai, prieštaraujantys Bendro pareiškimo principams arba susiję su kišimusi į teisėtus Sąjungos ar valstybės narės suverenius sprendimus, turėtų lemti Sąjungos įsipareigojimų pagal Bendrą pareiškimą sustabdymą. Todėl pakoreguoti muitai ir tarifinės kvotos turėtų būti taikomi tik tuo atveju ir tik tol, kol Jungtinės Valstijos veiksmingai įgyvendins Bendrą pareiškimą.  Bet koks naujas tarifas, nustatytas atlikus bet kurį vykdomą ar būsimą JAV tyrimą pagal 232 skirsnį arba remiantis bet kuriuo kitu panašiu teisiniu pagrindu, kuris įsigalios po Bendro pareiškimo pasirašymo dienos ir viršys 15 proc. visa apimančių didžiausių tarifų ribą, pakenktų Bendro pareiškimo principams ir stabilumo tikslui ir todėl turėtų būti laikomas jo pažeidimu – dėl to turėtų būti sustabdytas šio reglamento taikymas; 



Pakeitimas		10
Pasiūlymas dėl reglamento
6 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(6a)	atsižvelgiant į tai, kad Sąjungos suvereni ir demokratinė teisė reguliuoti ir kad Sąjungos acquis negali būti derybų su jokia trečiąja valstybe objektas, šio reglamento 1 arba 2 straipsnio taikymas turėtų būti automatiškai sustabdytas, jeigu Jungtinės Valstijos bandytų taikyti ekonominę prievartą, kaip tai suprantama Europos Parlamento ir Tarybos reglamento (ES) 2023/26751a 2 straipsnio 1 dalyje, pavyzdžiui, grasindamos taikyti ar taikydamos papildomus tarifus ar bet kokias kitas priemones, turinčias įtakos prekybai ar investicijoms, siekdamos neleisti arba užtikrinti, kad konkretus Sąjungos ar valstybės narės teisės aktas būtų panaikintas, pakeistas ar priimtas, taip siekdamos kištis į Sąjungos ar valstybės narės teisėtus suverenius pasirinkimus. Neskaitant šio reglamento 1 ar 2 straipsnio taikymo sustabdymo, Sąjunga turėtų nustatyti ir išnagrinėti šias grėsmes ar Jungtinių Valstijų naudojamas priemones pagal Europos Parlamento ir Tarybos reglamento (ES) 2023/2675 4 ir 5 straipsnius ir prireikus priimti reagavimo priemones pagal to reglamento 8 straipsnį;

	
	_____________

	
	1a 2023 m. lapkričio 22 d. Europos Parlamento ir Tarybos reglamentas (ES) 2023/2675 dėl Sąjungos ir jos valstybių narių apsaugos nuo trečiųjų valstybių taikomos ekonominės prievartos (OL L, 2023/2675, 2023 12 7, ELI: http://data.europa.eu/eli/reg/2023/2675/oj).



Pakeitimas		11
Pasiūlymas dėl reglamento
6 b konstatuojamoji dalis (nauja)
	

	Komisijos siūlomas tekstas
	Pakeitimas

	
	(6b)	šiuo reglamentu nustatytos priemonės turėtų būti taikomos su sąlyga, kad Jungtinės Valstijos ir toliau paisys Sąjungos saugumo interesų. Jei Jungtinės Valstijos imtųsi veiksmų, kuriais tiesiogiai kenkiama esminiams Sąjungos ar jos valstybių narių saugumo interesams, įskaitant jų teritorinį vientisumą ir ekonominį aspektą, ir jų užsienio ir gynybos politikai, turėtų būti galima naudotis sustabdymo mechanizmais pagal šį reglamentą, siekiant užtikrinti, kad Sąjungos prekybos politika ir toliau atitiktų jos išorės politikos ir saugumo tikslus;



Pakeitimas		12
Pasiūlymas dėl reglamento
6 c konstatuojamoji dalis (nauja)
	

	Komisijos siūlomas tekstas
	Pakeitimas

	
	(6c)	šiuo reglamentu Jungtinėms Valstijoms suteikiamos plačios ir išskirtinės muitų tarifų lengvatos ir tarifinės kvotos, dėl kurių gali padidėti prekių, kurioms taikomos tos lengvatos ir kvotos, importas, o tai gali turėti didelį poveikį Sąjungos pramonei. Be to, šis reglamentas buvo priimtas neatlikus poveikio vertinimo, todėl jo galimą ekonominį poveikį sunku įvertinti jo priėmimo metu. Dėl tos priežasties derėtų nustatyti apsaugos mechanizmą, kurio tikslas turėtų būti apsaugoti Sąjungos pramonę ir žemės ūkio sektorių tuo atveju, jei dėl šiuo reglamentu suteiktų tarifų lengvatų ir tarifinių kvotų tam tikrų prekių importas padidėtų tiek, kad Sąjungos pramonei būtų padaryta arba grėstų didelė žala. Jei nustatoma, kad tam tikros prekės importo apimtis padidėjo daugiau kaip 10 proc., Komisija turėtų atlikti tyrimą, kad nustatytų, ar dėl to padidėjimo Sąjungos pramonei daroma arba gresia didelė žala;



Pakeitimas		13
Pasiūlymas dėl reglamento
6 d konstatuojamoji dalis (nauja)
	

	Komisijos siūlomas tekstas
	Pakeitimas

	
	(6d)	Bendrame pareiškime nenumatyta taikyti 15 proc. didžiausio tarifo plienui ir aliuminiui, todėl lieka galioti anksčiau Jungtinių Valstijų nustatytos 50 proc. muito normos. Sąjunga ir Jungtinės Valstijos Bendrame pareiškime pareiškė ketinančios apsvarstyti galimybę bendradarbiauti siekiant apsaugoti savo atitinkamas vidaus rinkas nuo perteklinių plieno ir aliuminio pajėgumų, drauge užtikrinant saugias tarpusavio tiekimo grandines, be kita ko, taikant tarifinių kvotų sprendimus;



Pakeitimas		14
Pasiūlymas dėl reglamento
6 e konstatuojamoji dalis (nauja)
	

	Komisijos siūlomas tekstas
	Pakeitimas

	
	(6e)	2025 m. rugpjūčio 19 d. Jungtinių Valstijų prekybos departamentas paskelbė, kad į antrinių plieno ir aliuminio gaminių, kuriems taikomi sektoriniai tarifai pagal 232 skirsnį, sąrašą bus įtrauktos dar 407 gaminių kategorijos. Todėl šių gaminių sudėtyje esančiam plienui ir aliuminiui taikoma 50 proc. muito norma. Tie tarifai ir sudėtingi administraciniai ir muitinių reikalavimai, nustatyti po Bendro pareiškimo pasirašymo dienos, padidino Sąjungos ir Jungtinių Valstijų prekybos nestabilumą, o tai sukėlė rimtų ekonominių pasekmių atitinkamoms Sąjungos įmonėms ir jų darbuotojams. Tie tarifai taip pat daro neproporcingą poveikį Sąjungos mažoms ir vidutinėms įmonėms bei galutinės grandies pramonės šakoms, kenkia jų konkurencingumui Jungtinių Valstijų rinkoje, dėl to gali būti ilgam laikui prarasta rinkos dalis ir padaryta ilgalaikė žala transatlantinėms pramonės tiekimo grandinėms. Sąjunga ir Jungtinės Valstijos turėtų greitai ir abipusiai naudingai užbaigti vykstančias derybas, kuriomis siekiama išspręsti šiuos ginčus dėl tarifų ir atkurti stabilius transatlantinius prekybos santykius. Šiomis aplinkybėmis muitų taikymo tiems importuojamiems gaminiams sustabdymas turėtų nustoti galioti praėjus šešiems mėnesiams nuo taikymo pradžios datos, kaip nurodyta 6 straipsnio trečioje pastraipoje, nebent iki tos datos, bendradarbiaujant su Jungtinėmis Valstijomis, būtų rasti tvarūs ir abipusiai priimtini sprendimai dėl prekybos plienu, aliuminiu ir jų antriniais gaminiais. Be to, atsižvelgiant į Sąjungos siūlomą priemonę, kuria mažinamas neigiamas su prekyba susijęs pasaulinių perteklinių pajėgumų poveikis Sąjungos plieno rinkai, tarifų plieno gaminiams panaikinimas turėtų derėti su ta nauja priemone; 



Pakeitimas		15
Pasiūlymas dėl reglamento
6 f konstatuojamoji dalis (nauja)
	

	Komisijos siūlomas tekstas
	Pakeitimas

	
	(6f)	Bendras pareiškimas netaikomas sunkiosioms transporto priemonėms ir jų dalims. Tęsiant Bendro pareiškimo įgyvendinimą, Sąjunga ir Jungtinės Valstijos turėtų sunkiąsias transporto priemones ir jų dalis vertinti taip pat kaip lengvuosius automobilius ir jų dalis, siekiant, kad joms būtų taikomas vienodas 15 proc. bendras tarifas, ir užtikrinti, kad visomis atitinkamomis priemonėmis būtų užtikrintas teisingas ir proporcingas vertinimas, atitinkantis Bendro pareiškimo tikslus;



Pakeitimas		16
Pasiūlymas dėl reglamento
7 konstatuojamoji dalis
	

	Komisijos siūlomas tekstas
	Pakeitimas

	(7)	siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai tam tikromis aplinkybėmis sustabdyti šio reglamento taikymą. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/20113;
	(7)	siekiant nustatyti šiuo reglamentu Jungtinėms Valstijoms suteiktų muitų tarifų lengvatų arba tarifinių kvotų taikymo pradžios datą, visiškai arba iš dalies sustabdyti muitų tarifų lengvatų arba tarifinių kvotų taikymą ir iš dalies pakeisti prekių, kurioms suteiktos muitų tarifų lengvatos, sąrašą, pagal Sutarties dėl Europos Sąjungos veikimo 290 straipsnį Komisijai turėtų būti deleguoti įgaliojimai priimti deleguotuosius aktus. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais3. Visų pirma siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba3a visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;

	_________________
	_________________

	3 2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai, (OL L 55, 2011 2 28, p. 13, ELI: ELI: http://data.europa.eu/eli/reg/2011/182/oj).
	3 OL L 123, 2016 5 12, p. 1, ELI: http://data.europa.eu/eli/agree_interinstit/2016/512/oj.



Pakeitimas		17
Pasiūlymas dėl reglamento
8 a konstatuojamoji dalis (nauja)
	

	Komisijos siūlomas tekstas
	Pakeitimas

	
	(8a)	prieiga prie Sąjungos rinkos priklauso ir turėtų toliau priklausyti nuo visų taikytinų Sąjungos teisės nuostatų laikymosi, įskaitant ES pasienio anglies dioksido korekcinį mechanizmą, Įmonių tvarumo išsamaus patikrinimo direktyvą ir kovos su miškų naikinimu taisykles, neatsižvelgiant į tai, iš kurios jurisdikcijos teritorijos yra gaunami gaminiai;



Pakeitimas		18
Pasiūlymas dėl reglamento
8 b konstatuojamoji dalis (nauja)
	

	Komisijos siūlomas tekstas
	Pakeitimas

	
	(8b)	Komisija turėtų reguliariai vertinti šio reglamento poveikį prekybos srautams, gamybos lygiams ir kainų dinamikai, kuris atsiranda įgyvendinant 1 ir 2 straipsnius. Komisija turėtų glaudžiai bendradarbiauti su valstybėmis narėmis ir atitinkamais Sąjungos pramonės sektoriais užtikrindama sistemingą duomenų rinkimą ir nuolatinį keitimąsi informacija, kad būtų galima laiku nustatyti rinkos iškraipymus ar disbalansą;



Pakeitimas		19
Pasiūlymas dėl reglamento
8 c konstatuojamoji dalis (nauja)
	

	Komisijos siūlomas tekstas
	Pakeitimas

	
	(8c)	šis reglamentas yra skubus atsakas į išskirtinę ir nestabilią padėtį ir gali turėti plataus masto pasekmių. Todėl jo taikymas turėtų būti apribotas. Pirmoji šio reglamento poveikio Sąjungos pramonei ir jūros gėrybių bei žemės ūkio prekių gamintojams, taip pat vartotojams vertinimo ataskaita turėtų būti paskelbta ne vėliau kaip ... [šeši mėnesiai nuo šio reglamento įsigaliojimo dienos]. Ne vėliau kaip ... [šeši mėnesiai iki šio reglamento taikymo pabaigos dienos] Komisija turėtų pateikti papildomą išsamų poveikio vertinimą ir, kai tikslinga, pasiūlymą dėl teisėkūros procedūra priimamo akto dėl šio reglamento taikymo laikotarpio pratęsimo. Tame poveikio vertinime, be kita ko, turėtų būti nustatyta, ar dėl šio reglamento konkrečiuose sektoriuose padaryta žala ir atsirado disbalansas, be kita ko, susijęs su kainomis ir rinkos stabilumu, kaip dėl Sąjungos ir Jungtinių Valstijų prekybos pasikeitė Sąjungos prekybos pobūdis, taip pat šio reglamento poveikis Sąjungos ir nacionaliniams biudžetams ir su tuo susijusios prognozės, atsižvelgiant į surenkamų tarifinių pajamų sumažėjimą;



Pakeitimas		20
Pasiūlymas dėl reglamento
8 d konstatuojamoji dalis (nauja)
	

	Komisijos siūlomas tekstas
	Pakeitimas

	
	(8d)	Europos Parlamentas ir Taryba turėtų būti visapusiškai, reguliariai ir laiku informuojami apie atitinkamus šio reglamento taikymo pokyčius ir su jais turėtų būti tinkamai konsultuojamasi per visą procesą;



Pakeitimas		21
Pasiūlymas dėl reglamento
9 konstatuojamoji dalis 
	

	Komisijos siūlomas tekstas
	Pakeitimas

	(9)	atsižvelgiant į tai, kad svarbu išvengti Sąjungos ir Jungtinių Valstijų prekybos ir investicijų santykių sutrikdymo, šis reglamentas turėtų įsigalioti kitą dieną po jo paskelbimo. 
	(9)	atsižvelgiant į tai, kad svarbu išvengti Sąjungos ir Jungtinių Valstijų prekybos ir investicijų santykių sutrikdymo, šis reglamentas turėtų įsigalioti kitą dieną po jo paskelbimo. Tačiau po to, kai JAV Aukščiausiasis Teismas priėmė sprendimą dėl akto dėl ekonominių galių tarptautinės nepaprastosios padėties atveju taikymo nustatant bazinius tarifus Jungtinių Valstijų prekybos partneriams, ir dėl kai kurių Sąjungos produktų tarifų lygių pakeitimų, kurie viršija Bendrame pareiškime nustatytus sutartus didžiausius tarifus, taip pat pradėjus naujus tyrimus pagal 301 skirsnį ir atsižvelgiant į tebevykdomus tyrimus pagal 232 skirsnį, ir dėl galimo bet kurio kito teisinio pagrindo naudojimo, taip pat dėl tebesitęsiančio prekybos neapibrėžtumo būtina nustatyti, kad muitų tarifų lengvatos ir tarifinės kvotos, kurias Sąjunga suteikia Jungtinių Valstijų kilmės produktams, kuriems taikomas šis reglamentas, turi būti pradėtos taikyti tik nuo deleguotajame akte nustatytos datos, kai tenkinamos šiame reglamente nustatytos sąlygos;



Pakeitimas		22
Pasiūlymas dėl reglamento
9 a konstatuojamoji dalis (nauja)

	

	Komisijos siūlomas tekstas
	Pakeitimas

	
	(9a)	šio reglamento poveikis Sąjungos biudžetui įvertintas+ pagal Sutarties dėl Europos Sąjungos veikimo 310 straipsnio 4 dalį. Jo įgyvendinimui turėtų būti skirta pakankamai finansinių ir žmogiškųjų išteklių, kartu atsižvelgiant į finansavimo poveikį kitoms Sąjungos programoms ar politikos sritims ir užtikrinant suderinamumą su daugiamete finansine programa, nuosavų išteklių sistema ir atitinkamu tarpinstituciniu susitarimu, taip pat su biudžeto principais, nustatytais Europos Parlamento ir Tarybos reglamente (ES, Euratomas) 2024/2509[1];

	
	____________________

	
	+ Pro memoria: 2025 m. gruodžio 11 d. Europos Parlamento Biudžeto komiteto biudžetinis vertinimas dėl pasiūlymo dėl Europos Parlamento ir Tarybos reglamento dėl tam tikroms importuojamoms Jungtinių Amerikos Valstijų kilmės prekėms taikomų muitų koregavimo ir tam tikrų importuojamų Jungtinių Amerikos Valstijų kilmės prekių tarifinių kvotų nustatymo (COM(2025)0471).

	
	[1] 2024 m. rugsėjo 23 d. Europos Parlamento ir Tarybos reglamentas (ES, Euratomas) 2024/2509 dėl Sąjungos bendrajam biudžetui taikomų finansinių taisyklių (OL L, 2024/2509, 2024 9 26, ELI: http://data.europa.eu/eli/reg/2024/2509/oj).



Pakeitimas		23
Pasiūlymas dėl reglamento
1 straipsnio pavadinimas
	

	Komisijos siūlomas tekstas
	Pakeitimas

	Muitų koregavimas
	Muitų taikymo sustabdymas



Pakeitimas		24
Pasiūlymas dėl reglamento
1 straipsnio 1 dalis
	

	Komisijos siūlomas tekstas
	Pakeitimas

	1.	Į Sąjungą importuojamoms Jungtinių Valstijų kilmės prekėms, kurių Kombinuotosios nomenklatūros (toliau – KN) kodai yra išvardyti I priede, taikomi 0 proc. Bendrojo muitų tarifo muitai.
	1.	Sustabdomas pagal Bendrąjį muitų tarifą taikytinų muitų taikymas į Sąjungą importuojamoms Jungtinių Valstijų kilmės prekėms, kurių Kombinuotosios nomenklatūros (toliau – KN) kodai yra išvardyti I priede.



Pakeitimas		25
Pasiūlymas dėl reglamento
1 straipsnio 2 a dalis (nauja)
	

	Komisijos siūlomas tekstas
	Pakeitimas

	
	2a.	Nedarant poveikio 4b straipsniui, šio straipsnio 1 ir 2 dalyje nurodytas muitų tarifų taikymo sustabdymas taikomas nuo 6 straipsnio antroje pastraipoje nurodytos šio reglamento taikymo pabaigos dienos.



Pakeitimas		26
Pasiūlymas dėl reglamento
3 straipsnio pavadinimas
	

	Komisijos siūlomas tekstas
	Pakeitimas

	Sustabdymas
	Taikymo sustabdymas



Pakeitimas		27
Pasiūlymas dėl reglamento
3 straipsnio 1 dalies 1 pastraipos įžanginė dalis
	

	Komisijos siūlomas tekstas
	Pakeitimas

	Komisija gali priimti įgyvendinimo aktą, kuriuo visiškai arba iš dalies sustabdomas 1 arba 2 straipsnio taikymas, šiomis aplinkybėmis:
	Komisijai suteikiami įgaliojimai, atlikus tyrimą, grindžiamą pagrįsta informacija, surinkta jos pačios iniciatyva arba gauta iš bet kurio patikimo šaltinio, įskaitant valstybę narę, Europos Parlamentą ar Sąjungos gamintojus, pagal 4d straipsnį priimti deleguotuosius aktus, kuriais iš dalies keičiamas šio reglamento I priedas, II priedas arba III priedas, siekiant laikinai visiškai arba iš dalies sustabdyti 1 arba 2 straipsnio taikymą, šiomis aplinkybėmis:



Pakeitimas		28
Pasiūlymas dėl reglamento
3 straipsnio 1 dalies 1 pastraipos a punktas
	

	Komisijos siūlomas tekstas
	Pakeitimas

	a)	jei Jungtinės Valstijos neįgyvendina Bendro pareiškimo arba kitaip trukdo siekti Bendru pareiškimu nustatytų tikslų, mažina galimybes Sąjungos ekonominės veiklos vykdytojams patekti į Jungtinių Valstijų rinką arba kitaip trikdo Sąjungos ir Jungtinių Valstijų prekybos ir investicijų santykius;
	a)	jei Jungtinės Valstijos neįgyvendina Bendro pareiškimo arba kitaip trukdo siekti tikslo gerinti Sąjungos ir Jungtinių Valstijų prekybos ir investicijų santykius, taip pat Bendru pareiškimu nustatytų tikslų skatinti abipusę, sąžiningą ir subalansuotą prekybą, mažina galimybes Sąjungos ekonominės veiklos vykdytojams patekti į Jungtinių Valstijų rinką, diskriminuoja arba taikosi į Sąjungos ekonominės veiklos vykdytojus, kurie siekia veikti arba jau veikia Jungtinėse Valstijose, arba kitaip trikdo Sąjungos ir Jungtinių Valstijų prekybos ir investicijų santykius;



Pakeitimas		29
Pasiūlymas dėl reglamento
3 straipsnio 1 dalies 1 pastraipos a a punktas (naujas)
	

	Komisijos siūlomas tekstas
	Pakeitimas

	
	aa)	jei Jungtinės Valstijos iš Sąjungos importuojamoms prekėms nustato papildomus tarifus, viršijančius 15 proc. didžiausio tarifo ribą, arba kokiu nors kitu būdu padidina ar nustato naujus muitus ar kitus muitus, mokesčius ar rinkliavas Sąjungos prekėms, kol toliau taikomos Bendro pareiškimo sąlygos, arba pakeičia produktų klasifikaciją taip, kad padidėja tarifo lygis;



Pakeitimas		30
Pasiūlymas dėl reglamento
3 straipsnio 1 dalies 1 pastraipos b punktas
	

	Komisijos siūlomas tekstas
	Pakeitimas

	b)	jei yra pakankamai požymių, kad Jungtinės Valstijos ateityje veiks taip, kaip nurodyta a punkte;
	b)	jei yra pakankamai požymių, kad Jungtinės Valstijos ateityje veiks taip, kaip nurodyta a arba aa punkte;



Pakeitimas		31
Pasiūlymas dėl reglamento
3 straipsnio 1 dalies 1 pastraipos c punktas
	

	Komisijos siūlomas tekstas
	Pakeitimas

	c)	jei pakoregavus muitus pagal 1 straipsnį arba nustačius tarifines kvotas pagal 2 straipsnį Jungtinių Valstijų kilmės prekės importas, vertinant absoliučiaisiais skaičiais arba palyginti su vidaus gamyba, padidėja tokia didele apimtimi ir yra vykdomas tokiomis sąlygomis, kad tai daro arba gali daryti didelę žalą Sąjungos vidaus pramonei;
	Išbraukta.



Pakeitimas		32
Pasiūlymas dėl reglamento
3 straipsnio 1 dalies 1 pastraipos d punktas
	

	Komisijos siūlomas tekstas
	Pakeitimas

	d)	jei pasikeičia objektyvios aplinkybės, palyginti su buvusiomis tuo metu, kai buvo paskelbtas Bendras pareiškimas.
	d)	jei pasikeičia objektyvios aplinkybės, palyginti su buvusiomis tuo metu, kai buvo paskelbtas Bendras pareiškimas, visų pirma kiek tai susiję su šiurkščiais žmogaus teisių, pagrindinių demokratijos ir teisinės valstybės principų pažeidimais, taip pat su grėsmėmis esminiams Sąjungos ar jos valstybių narių saugumo interesams, įskaitant jų teritorinį vientisumą ir ekonominį aspektą, ir jų užsienio ir gynybos politikai.



Pakeitimas		33
Pasiūlymas dėl reglamento
3 straipsnio 1 dalies 2 pastraipa
	

	Komisijos siūlomas tekstas
	Pakeitimas

	Tas įgyvendinimo aktas priimamas laikantis 4 straipsnio 2 dalyje nurodytos nagrinėjimo procedūros.
	Jei Komisija iš dalies sustabdo 1 arba 2 straipsnio taikymą, ji iš dalies pakeičia I, II arba III priedą, atitinkamai pakeisdama taikytinas tarifų normas, tarifines kvotas arba prekių, kurioms taikomas šis reglamentas, aprėptį.



Pakeitimas		34
Pasiūlymas dėl reglamento
3 straipsnio 1 a dalis (nauja)
	

	Komisijos siūlomas tekstas
	Pakeitimas

	
	1a.	Nedarant poveikio Europos Parlamento ir Tarybos reglamentui (ES) 2023/2675, kai Jungtinės Valstijos taiko arba grasina taikyti papildomus tarifus ar bet kokią kitą priemonę, turinčius įtakos prekybai ar investicijoms, siekdamos neleisti arba užtikrinti, kad konkretus Sąjungos ar valstybės narės teisės aktas būtų panaikintas, pakeistas ar priimtas, taip kišdamosi į Sąjungos ar valstybės narės teisėtus suverenius pasirinkimus, Komisija, kai tikslinga, atlieka tyrimą, remdamasi pagrįsta informacija, surinkta savo iniciatyva arba gauta iš bet kurio patikimo šaltinio, įskaitant valstybę narę, Europos Parlamentą ar Sąjungos gamintojus. Jei atlikus tyrimą prieinama prie tokios išvados, Komisijai pagal 4d straipsnį suteikiami įgaliojimai priimti deleguotuosius aktus, kuriais iš dalies keičiamas šio reglamento I, II arba III priedas siekiant visiškai arba iš dalies sustabdyti šio reglamento 1 ar 2 straipsnio taikymą.



Pakeitimas		35
Pasiūlymas dėl reglamento
3 straipsnio 1 b dalis (nauja)
	

	Komisijos siūlomas tekstas
	Pakeitimas

	
	1b.	Jeigu staiga pasikeitus aplinkybėms, palyginti su Bendro pareiškimo paskelbimo metu buvusiomis aplinkybėmis, darančioms didelį poveikį esminiams Sąjungos ar jos valstybių narių saugumo interesams, įskaitant jų teritorinį vientisumą ir ekonominį aspektą, yra privalomų skubos priežasčių, pagal šį straipsnį priimamiems deleguotiesiems aktams taikoma 4e straipsnyje numatyta procedūra.



Pakeitimas		36
Pasiūlymas dėl reglamento
3 straipsnio 2 dalis
	

	Komisijos siūlomas tekstas
	Pakeitimas

	2.	1 dalyje nurodytas įgyvendinimo aktas taikomas tol, kol išlieka 1 dalyje nurodytos aplinkybės.
	2.	Šio straipsnio 1, 1a ir 1b dalyse nurodyti deleguotieji aktai taikomi tol, kol išlieka šio atitinkamai šio straipsnio 1, 1a ir 1b dalyse nurodytos aplinkybės, ir bet kuriuo atveju ne ilgiau kaip iki šio reglamento taikymo pabaigos, nurodytos 6 straipsnio antroje pastraipoje. Jei Komisija nustato, kad priežasčių, kuriomis grindžiamas taikymo sustabdymas, nebelieka, jai pagal 4d straipsnį suteikiami įgaliojimai priimti deleguotuosius aktus, kuriais iš dalies keičiamas šio reglamento I priedas, II priedas arba III priedas, siekiant vėl pradėti taikyti 1 arba 2 straipsnį, arba šio straipsnio 1 dalies antroje pastraipoje nurodytu atveju vėl įvesti pirmines taikytinas tarifų normas, tarifines kvotas arba I priede, II priede ar III priede išvardytų prekių aprėptį.



Pakeitimas		37
Pasiūlymas dėl reglamento
4 straipsnis
	

	Komisijos siūlomas tekstas
	Pakeitimas

	4 straipsnis
	Išbraukta.

	Komiteto procedūra
	

	1.	Komisijai padeda Prekybos kliūčių komitetas, įsteigtas pagal Europos Parlamento ir Tarybos reglamento (ES) 2015/18435 7 straipsnį.
	

	2.	Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
	

	_________________
	

	5 2015 m. spalio 6 d. Europos Parlamento ir Tarybos reglamentas (ES) 2015/1843, kuriuo nustatomos Sąjungos procedūros bendros prekybos politikos srityje siekiant užtikrinti tarptautinėmis prekybos taisyklėmis, ypač sudarytomis globojant Pasaulio prekybos organizacijai (PPO), suteiktų Sąjungos teisių įgyvendinimą (kodifikuota redakcija), OL L 272, ELI: http://data.europa.eu/eli/reg/2015/1843/oj.
	



Pakeitimas		38
Pasiūlymas dėl reglamento
4 a straipsnis (naujas)
	

	Komisijos siūlomas tekstas
	Pakeitimas

	
	4a straipsnis

	
	Apsaugos mechanizmas

	
	1.	Komisija reguliariai stebi šio reglamento poveikį Sąjungos rinkoms. Komisijai suteikiami įgaliojimai, atlikus tyrimą, grindžiamą pagrįsta informacija, surinkta jos pačios iniciatyva arba gauta iš kurio nors patikimo šaltinio, įskaitant valstybę narę, Europos Parlamentą ar Sąjungos gamintojus, pagal 4d straipsnį priimti deleguotuosius aktus, kuriais iš dalies keičiamas šio reglamento I priedas, II priedas arba III priedas, siekiant laikinai visiškai arba iš dalies sustabdyti 1 arba 2 straipsnio taikymą, jei dėl 1 straipsnio ar 2 straipsnio taikymo Jungtinių Valstijų kilmės prekės importas absoliučiąja verte arba palyginti su vidaus gamyba padidėja tokiais kiekiais ir tokiomis sąlygomis, kad daroma arba gresia didelė žala Sąjungos pramonei.

	
	2.	Nedarant poveikio 1 daliai, Komisija, jei nėra priešingų indikacijų, į I priedą, II priedą ar III priedą įtrauktos prekės importo apimties padidėjimą daugiau kaip 10 proc., palyginti su praėjusiais metais, paprastai laiko didelės žalos arba didelės žalos grėsmės Sąjungos pramonei prima facie įrodymu. Jei nustatomas toks importo apimties padidėjimas, Komisija nedelsdama inicijuoja tyrimą, kad nustatytų, ar importo apimties padidėjimas daro didelę žalą arba kelia didelės žalos grėsmę Sąjungos pramonei. Tyrimas baigiamas per tris mėnesius nuo jo inicijavimo dienos. Jei atlikus tyrimą padaroma išvada, kad importo apimties padidėjimas daro didelę žalą arba kelia didelės žalos grėsmę Sąjungos pramonei, Komisija pagal 4d straipsnį priima deleguotąjį aktą.

	
	3.	Priimdama 1 ar 2 dalyje nurodytą deleguotąjį aktą Komisija:

	
	a)	prekių, įtrauktų į I ir II priedus, atveju: atitinkamai iš dalies pakeičia I arba II priedą, kad sustabdytų 1 straipsnyje nurodytų muitų tarifų lengvatų taikymą atitinkamų prekių importui, arba

	
	b)	prekių, įtrauktų į III priedą, atveju: atitinkamai iš dalies pakeičia III priedą, kad sustabdytų tarifinių kvotų taikymą atitinkamoms prekėms.

	
	4.	Šio straipsnio 3 dalyje nurodyti deleguotieji aktai taikomi iki 6 straipsnio antroje pastraipoje nurodytos šio reglamento taikymo pabaigos dienos. Jei Komisija nustato, kad priežasčių, kuriomis buvo grindžiamas sustabdymas, nebeliko, jai pagal 4d straipsnį suteikiami įgaliojimai priimti deleguotuosius aktus, kuriais iš dalies keičiamas atitinkamai šio reglamento I, II arba III priedas, siekiant vėl pradėti taikyti 1 arba 2 straipsnį.

	
	5.	Šiame straipsnyje Sąjungos pramonė – tai visi Sąjungos teritorijoje veikiantys panašaus ar tiesiogiai konkuruojančio produkto gamintojai arba Sąjungos gamintojai, kurių bendra panašaus ar tiesiogiai konkuruojančio produkto produkcija paprastai sudaro daugiau kaip 50 proc., o išimtiniais atvejais – ne mažiau kaip 25 proc. visos tokio produkto produkcijos. Terminas „Sąjungos gamintojai“ apima Sąjungos pramoninių prekių gamintojus, taip pat Sąjungos jūros gėrybių ir žemės ūkio prekių, kurioms taikomas šis reglamentas, gamintojus.



Pakeitimas		39
Pasiūlymas dėl reglamento
4 b straipsnis (naujas)
	

	Komisijos siūlomas tekstas
	Pakeitimas

	
	4b straipsnis

	
	Specialios nuostatos dėl plieno, aliuminio ir jų gaminių

	
	1.	Muitų šio straipsnio 2 dalyje nurodytų kategorijų prekėms taikymo sustabdymas, nurodytas 1 straipsnio 1 dalyje, nustoja galioti praėjus šešiems mėnesiams nuo 1, 2, 3, 4a ir 4b straipsnių taikymo pradžios datos, nurodytos 6 straipsnio trečioje pastraipoje.

	
	2.	Tokių prekių kategorijos yra šios:

	
	a)	prekės, kurių Kombinuotosios nomenklatūros kodas yra 72;

	
	b)	prekės, kurių Kombinuotosios nomenklatūros kodas yra 73;

	
	c)	prekės, kurių Kombinuotosios nomenklatūros kodas yra 76.

	
	3.	Jei iki šio straipsnio 1 dalyje nurodytos taikymo pabaigos datos Jungtinės Valstijos iki ne daugiau kaip 15 proc., įskaitant JAV didžiausio palankumo režimo (DPR) tarifą, sumažino savo atitinkamus tarifus Sąjungos kilmės gaminiams, kurių sudėtyje yra daugiau kaip 50 proc. plieno ir aliuminio, Komisijai pagal 4d straipsnį suteikiami įgaliojimai priimti deleguotąjį aktą, kad šio straipsnio 1 dalyje nurodyta taikymo pabaigos data būtų atidėta ne vėliau kaip iki 6 straipsnio antroje dalyje nurodytos šio reglamento taikymo pabaigos datos.

	
	Komisija tokio deleguotojo akto nepriima tol, kol išlieka kuri nors iš 3 straipsnio 1 ar 1a dalyje nurodytų taikymo sustabdymo aplinkybių.



Pakeitimas		40
Pasiūlymas dėl reglamento
4 c straipsnis (naujas)
	

	Komisijos siūlomas tekstas
	Pakeitimas

	
	4c straipsnis

	
	Taikymo pradžios datos nustatymas

	
	1.	Komisija pagal 4d straipsnį priima deleguotąjį aktą, kuriuo iš dalies keičiama 6 straipsnio trečia pastraipa, siekiant nustatyti datą, nuo kurios taikomi 1, 2, 3, 4a ir 4b straipsniai. Tokį deleguotąjį aktą ji priima tik tada, kai įvykdomos visos šios sąlygos:

	
	a)	Jungtinės Valstijos Sąjungos kilmės prekėms taiko ne didesnę nei JAV didžiausio palankumo režimo (DPR) muito normą arba ne didesnę kaip 15 proc. muito normą, įskaitant JAV DPR tarifą;

	
	b)	Jungtinės Valstijos taiko tik JAV DPR tarifą šiems Sąjungos produktams: gamtos ištekliams (įskaitant kamštieną), kurių nėra Jungtinėse Valstijose, visiems orlaiviams ir orlaivių dalims, generiniams vaistams ir jų sudedamosioms dalims bei cheminių medžiagų pirmtakams,

	
	c)	Jungtinės Valstijos taiko ne didesnę kaip 15 proc. muito normą, įskaitant JAV DPR tarifą, šioms Sąjungos kilmės prekėms: vaistams, puslaidininkiams, medienai, automobiliams ir automobilių dalims;

	
	d)	gaminiams, kurių sudėtyje yra mažiau kaip 50 proc. plieno ir aliuminio, Jungtinės Valstijos taiko ne didesnę kaip 15 proc. muito normą.

	
	Be to, priimdama pirmoje pastraipoje nurodytą deleguotąjį aktą Komisija įvertina, ar Jungtinės Valstijos pateikė formalias, aiškias ir tikslias garantijas, kad tos pastraipos a–d punktuose nurodytos sąlygos yra įvykdytos ir kad tos sąlygos bus toliau tenkinamos ateityje.

	
	2.	Komisija deleguotojo akto pagal šio straipsnio 1 dalies pirmą pastraipą nepriima tol, kol išlieka kuri nors iš šio reglamento 3 straipsnio 1 ar 1a dalyje nurodytų sustabdymo aplinkybių.



Pakeitimas		41
Pasiūlymas dėl reglamento
4 d straipsnis (naujas)
	

	Komisijos siūlomas tekstas
	Pakeitimas

	
	4d straipsnis

	
	Įgaliojimų delegavimas

	
	1.	Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.

	
	2.	3 straipsnio 1, 1a ir 2 dalyse, 4a, 4b ir 4c straipsniuose nurodyti įgaliojimai priimti deleguotuosius aktus Komisijai suteikiami nuo ... [šio reglamento įsigaliojimo diena] iki ... [6 straipsnio antroje pastraipoje nurodyta šio reglamento taikymo pabaigos diena].

	
	3.	Europos Parlamentas arba Taryba gali bet kada atšaukti 3 straipsnio 1, 1a ir 2 dalyse, 4a, 4b ir 4c straipsniuose nurodytus įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.

	
	4.	Prieš priimdama deleguotąjį aktą Komisija konsultuojasi su kiekvienos valstybės narės paskirtais ekspertais vadovaudamasi 2016 m. balandžio 13 d. Tarpinstituciniame susitarime dėl geresnės teisėkūros nustatytais principais.

	
	5.	Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.

	
	6.	Pagal 3 straipsnio 1, 1a ir 2 dalį ir 4a, 4b ir 4c straipsnius priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas dviem mėnesiais.



Pakeitimas		42
Pasiūlymas dėl reglamento
4 e straipsnis (naujas)
	

	Komisijos siūlomas tekstas
	Pakeitimas

	
	4e straipsnis

	
	Skubos procedūra

	
	1.	Pagal šį straipsnį priimti deleguotieji aktai įsigalioja nedelsiant ir taikomi, jei nepareiškiama 2 dalyje nurodytų prieštaravimų. Pranešime Europos Parlamentui ir Tarybai apie deleguotąjį aktą nurodomos skubos procedūros taikymo priežastys.

	
	2.	Europos Parlamentas arba Taryba gali pareikšti prieštaravimą dėl deleguotojo akto laikydamiesi 4d straipsnio 6 dalyje nurodytos procedūros. Tokiu atveju Komisija, gavusi Europos Parlamento arba Tarybos pranešimą apie sprendimą pareikšti prieštaravimų, nedelsdama panaikina aktą.



Pakeitimas		43
Pasiūlymas dėl reglamento
5 a straipsnis (naujas)
	

	Komisijos siūlomas tekstas
	Pakeitimas

	
	5a straipsnis

	
	Vertinimas ir ataskaitos

	
	1.	Ne vėliau kaip ... [šeši mėnesiai nuo šio reglamento įsigaliojimo dienos] Komisija atlieka šio reglamento poveikio ekonomikai ir saugumui vertinimą. Atliekant poveikio vertinimą nagrinėjama:

	
	a)	šio reglamento taikymo poveikis visam Sąjungos ir Jungtinių Valstijų tarpusavio importui ir eksportui, taip pat

	
	b)	prekybos srautų pokyčiai ir poveikis pajamų pasiskirstymui valstybėse narėse ir sektoriuose.

	
	2.	Ne vėliau kaip ... [šeši mėnesiai iki šio reglamento taikymo pabaigos dienos] Komisija pateikia papildomą išsamų poveikio vertinimą. Poveikio vertinime, be kita ko, nagrinėjama:

	
	a)	šio reglamento taikymo poveikis visam Sąjungos ir Jungtinių Valstijų tarpusavio importui ir eksportui,

	
	b)	prekybos srautų pokyčiai ir poveikis pajamų pasiskirstymui valstybėse narėse ir sektoriuose;

	
	c)	bet koks nustatytas netarifinis poveikis, susijęs su vidaus rinka ir vartotojais,

	
	d)	poveikis konkurencingumui, Sąjungos gamintojams, įskaitant Sąjungos žemės ūkio ir maisto produktų gamintojus, ir MVĮ;

	
	e)	Sąjungos ir Jungtinių Valstijų prekybos ir investicijų santykių politiniai pokyčiai nuo šio reglamento įsigaliojimo dienos;

	
	f)	Sąjungos ir Jungtinių Valstijų derybų dėl Bendrame pareiškime išdėstytų įsipareigojimų įgyvendinimo pažangos lygis, įskaitant tų įsipareigojimų įgyvendinimą;

	
	g)	tai, ar dėl reglamento konkrečiuose sektoriuose atsirado žala ir disbalansas, be kita ko, susiję su kainomis;

	
	h)	tai, kaip dėl Jungtinių Valstijų prekybos politikos ir Jungtinių Valstijų dvišalių susitarimų su trečiosiomis valstybėmis pasikeitė Sąjungos prekybos su trečiosiomis valstybėmis modeliai;

	
	i)	šio reglamento poveikis Sąjungos ir nacionaliniams biudžetams ir prognozės, atsižvelgiant į surenkamų tarifinių pajamų sumažėjimą;

	
	j)	poveikis Sąjungos saugumo interesams ir išorės politikai, įskaitant narystę PPO;

	
	k)	reguliavimo naštos, atsirandančios dėl Jungtinių Valstijų tarifų laikymosi, išlaidos, be kita ko, susijusios su 232 skirsnio muitais.

	
	Komisija užtikrina, kad jos poveikio vertinimų pagrindžiamieji duomenys ir metodika būtų prieinami visuomenei.

	
	Kai tikslinga, kartu su pirmoje pastraipoje nurodytu poveikio vertinimu pateikiamas pasiūlymas dėl teisėkūros procedūra priimamo akto dėl šio reglamento taikymo laikotarpio pratęsimo. Tokiu atveju poveikio vertinime įvertinamos visos tokio pratęsimo priežastys, be kita ko, susijusios su Sąjungos ir jos valstybių narių saugumo interesais.

	
	3.	Komisija reguliariai kiekvienu etapu ir laiku informuoja Europos Parlamentą ir Tarybą apie atitinkamus šio reglamento taikymo pokyčius. Atsižvelgdami į gautą informaciją, Europos Parlamentas arba Taryba prireikus gali pasiūlyti Komisijai pasikeisti nuomonėmis.



Pakeitimas		44
Pasiūlymas dėl reglamento
6 straipsnio pavadinimas
	

	Komisijos siūlomas tekstas
	Pakeitimas

	Įsigaliojimas
	Įsigaliojimas ir taikymas

Pasiūlymas dėl reglamento
6 straipsnio 1 a pastraipa (nauja)
	

	Komisijos siūlomas tekstas
	Pakeitimas

	
	Jis taikomas nuo … [šio reglamento įsigaliojimo diena] iki 2028 m. kovo 31 d.

Pasiūlymas dėl reglamento
6 straipsnio 1 b pastraipa (nauja)
	

	Komisijos siūlomas tekstas
	Pakeitimas

	
	Tačiau 1, 2, 3, 4a ir 4b straipsniai taikomi tik nuo datos, nustatytos pagal 4c straipsnį priimtu deleguotuoju aktu.

